Studenterhuset i Aalborg står her i januar bag den største samlede enkeltudstilling nogensinde af den danske fotograf Jørgen Angels klassiske rockbilleder.

Udstillingen, der åbner på Studenterhuset i Aalborg i morgen onsdag, vil bestå af over 100 fotografier taget af Jørgen Angel i perioden 1967 til 1983. Historiske rockfotos udvalgt blandt Jørgen Angels mere end 50.000 fotos fra perioden. På udstillingen vil der være mulighed for at se en række unikke fotos fra rockens guldalder. For eksempel de eneste eksisterende fotos fra Led Zeppelins debutkoncert, en ung Annisette, en meget levende Marc Bolan, Freddy Mercury, Sex Pistols, Ozzy Osborne, David Bowie, backstage fotos efter Gasolins uigenkaldeligt sidste koncert og mange flere. Jørgen Angel er internationalt anerkendt som en af tidernes største rockfotografer, og har bl.a. udstillet på gallerier i Amsterdam, London, Dublin og New York. Han leverer stadig billeder til talrige internationale rockmagasiner, ligesom han har leveret billeder til en luksus-fotobiografi om Jimi Hendrix. På trods af dette har Jørgen Angel næsten altid været anonym i sit hjemland, og har faktisk kun én mindre udstilling i Danmark bag sig. Udstillingen på Studenterhuset er således første mulighed for at få et samlet indtryk af Jørgen Angels arbejde.